84. dodjela "Oscara"
84. dodjela nagrade Oscara, koju je organizirala američka Akademija filmskih umjetnosti i nauka (AMPAS), odala je počast glumcima, tehničkim dostignućima i filmovima za 2012. godinu i održana je 26. februara 2012. u pozorištu Dolby Theatre u Hollywoodu, Los Angelesu. Tokom svečanosti, Akademija filmskih umjetnosti i nauka uručila je nagrade za 24 kategorije. Ceremoniju je prenosila američka tv-stanica ABC, u produkciji Briana Grazera i Dona Mischera; Mischer je također bio i režiser. Glumac Billy Crystal je bio domaćin ceremonije po deveti put. Prvi put je bio domaćin na 62. ceremoniji održanoj 1990. godine a posljednji put na 76. ceremoniji održanoj 2004. godine. 14. juna 2011. godine, predsjednik Akademije Tom Sherak objavio je na konferenciji za novinare da je Akademija, u pokušaju da dodatno revitalizira interes za nagrade, odlučila da ubuduće nominira između pet i deset kandidata za Oscara za najbolji film zavisno o rezultatima glasanja, za razliku od prijašnjeg fiksnog broja kandidata. Akademija je održala svoju treću godišnju svečanost dodjele Počasnih Oscara u dvorani Hollywood and Highland Center 12. novembra 2011. godine. 11. februara 2012. godine, na svečanosti održanoj u hotelu Beverly Wilshire Hotel na Beverly Hillsu, Kalifornija, dodijeljene su nagrade Oskara za tehničko dostignuće koje je predstavila glumica Milla Jovovich. Film Umjetnik osvojio je pet nagrada, uključujući i one za najboljeg glumca za Jeana Dujardina, za najbolju režiju za Hazanaviciusa i najbolji film, što je bio prvi nijemi film koji je osvojio Oscara za najbolji film još od 1. dodjele "Oscara" 1929. na kojoj je film Krila bio pobjednik. Ostali dobitnici su Hugo sa pet nagrada, Željezna dama sa dvije nagrade. Filmovi koji su osvojili po jednu nagradu su Početnici, Nasljednici, Fantastične knjige o letenju g. Morrisa Lessmorea, Muškarci koji mrze žene, Služavke, Ponoć u Parizu, Mapetovci, Rango, Saving Face (dokumentarni), Nader i Simin se rastaju, The Shore (kratki film), i Undefeated. Televizijski prijenos je privukao više od 39 miliona gledalaca u Sjevernoj Americi.